Motorfietsongeluk lei tot nóg 2Een van die motorfietse wat in die ongeluk betrokke was (Foto: ER24) Drie motorfietsryers van Howick in KwaZulu-Natal is Saterdag beseer toe een van die mans beheer oor sy motorfiets verloor het wat daartoe gelei het dat twee ander mans óók beheer oor hul fietse verloor het. Ineke van Huyssteen, ER24-woordvoerder, sê al drie mans het in die middel van die pad gelê toe die nooddienspersoneel by die toneel aankom. “ER24 en lede van ander nooddienspanne het die mans ondersoek en bevind dat hulle al drie matige beserings opgedoen het. Hulle is daarna na die hospitaal vervoer,” sê Van Huyssteen. Volgens haar het een van die motorfietsryers in ŉ versperring vasgery waarna die ander twee ook beheer oor hul motorfietse verloor het. Twee mans van KwaZulu-Natal, vermoedelik in hul 30’s, is Saterdag in ŉ ander motorfietsongeluk beseer toe ŉ motorfietsryer beheer oor sy fiets verloor en die mans getref het. Volgens Van Huyssteen is die twee voetgangers na die hospitaal geneem terwyl die motorfietsryer nie beserings in die voorval opgedoen het nie.